b'\n_START_ARTICLE_\nUuno Sinisalo\n_START_PARAGRAPH_\nUuno Sinisalo (9. lokakuuta 1904 \xe2\x80\x93 29. tammikuuta 1985 Tampere) oli suomalainen Tampereella asunut toimittaja ja kotiseutuneuvoksen arvonimell\xc3\xa4 palkittu lukuisten Tampere-aiheisten kirjojen tekij\xc3\xa4._NEWLINE_Sinisalo toimi 1940-luvulta alkaen Aamulehden toimittajana ja toimitussihteerin\xc3\xa4, my\xc3\xb6hemmin Uuden Suomen Tampereen-kirjeenvaihtajana. H\xc3\xa4n laati Tampere-aiheisia historia-, kuva- ym. teoksia ja teki my\xc3\xb6s tamperelaisten yritysten ja yhteis\xc3\xb6jen historiikkeja. H\xc3\xa4n oli Tampere-Seuran sihteeri ja toiminnanjohtaja vuosina 1937\xe2\x80\x931964 sek\xc3\xa4 Tammerkoski-lehden p\xc3\xa4\xc3\xa4toimittaja vuosina 1938\xe2\x80\x931979._NEWLINE_Sinisalo sai 1947 Tampereen kaupungin kirjallisuuspalkinnon teoksestaan Tampereen kirja ja Tampere-palkinnon 1961. Kotiseutuneuvoksen arvonimi h\xc3\xa4nelle my\xc3\xb6nnettiin vuonna 1972.'